Materská škola Cabaj – Čápor, časť Cabaj 560, 951 17

Denný poriadok materskej školy

Denný poriadok MŠ obsahuje organizačné formy dňa :

• Hry a činnosti podľa výberu detí /ranný filter, ranný kruh/

• Zdravotné cvičenia

• Vzdelávacia aktivita /individuálna, skupinová, frontálna/

• Pobyt vonku

• Činnosti zabezpečujúce životosprávu / osobná hygiena, stravovanie, odpočinok/

• Hry a činnosti podľa výberu detí

Každá organizačná činnosť má zabezpečiť dieťaťu, také činnosti, ktoré formujú osobnosť dieťaťa, podporujú jeho rozvoj z rozličného aspektu/ hľadiska/. Pri usporiadaní denných činností sa:

• Zabezpečuje vyvážené striedanie činností

• Vytvára časový priestor na hru a učenie dieťaťa

• Dodržiavajú zásady zdravej životosprávy

• Dodržiava pevne stanovený čas na činnosti zabezpečujúce životosprávu

**V dennom poriadku sa kladie dôležitý akcent na starostlivosť o zdravie detí.** V tejto súvislosti je potrebné , aby v MŠ bolo zabezpečované zdravé / s dodržaním nutričnej hodnoty/ a na vitamíny bohaté stravovanie.

**Hry a činnosti podľa výberu detí**  sú spontánne alebo učiteľkou navodzované hry a hrové aktivity detí. Ako organizačná forma by mali spĺňať túžbu dieťaťa predškolského veku po hre. Hovoríme teda, o prirodzenej potrebe pre hru, bez ktorej nie je možný zdravý vývin dieťaťa. Hry a hrové činnosti sa zaraďujú niekoľkokrát denne.

**Zdravotné cvičenie**  obsahujú zdravotné cviky, relaxačné a dychové cvičenia. Realizujú sa **každý deň,** s dodržiavaním psychohygienických zásad / pred jedlom, zásadne nie hneď po jedle, vo vyvetranej miestnosti, príp. vonku, v lese a pod./. Patria vopred k plánovaným aktivitám. V jarných až jesenných mesiacoch je účinné pohybové cvičenia uskutočňovať vonku, na čerstvom vzduchu. Je potrebné pravidelne zaradovať zdravotné cviky, ktoré podporujú u detí správne držanie chrbtice i v neskoršom veku. Pravidelné telovýchovné aktivity majú významný preventívny účinok, napr. nielen pred ochoreniami pohybového aparátu, ale aj ako prevencia pred ochoreniami horných a dolných dýchacích ciest.

**Pobyt vonku** obsahuje pohybové aktivity detí, v rámci školského dvora, vychádzky do prírody, lesa, atď. Môže tu byť zaradená edukačná aktivita, ak je v rámci nej z obsahového hľadiska rôznym spôsobom zastúpené napr. oboznamovanie s prírodou a prírodnými javmi. Realizuje sa každý deň. Výnimkou, kedy sa nemusí uskutočniť, sú nepriaznivé klimatické podmienky, silný nárazový vietor, silný dážď/ nie mrholenie/. V jarných a letných mesiacoch sa pobyt vonku upravuje vzhľadom na intenzitu slnečného žiarenia a zaraďuje sa 2-krát počas dňa, v dopoludňajších i odpoludňajších hodinách.

Neodmysliteľnou činnosťou počas pobytu vonku sú rôzne tvorivé aktivity, pohybové hry s loptou a iné pohybové, športové a hudobno-pohybové hry aj kreslenie kriedovým pastelom na betón a veľké tabule, ktoré sa nachádzajú na školskom dvore atď.

**Odpočinok** je úzko spojený s činnosťami zabezpečujúcimi životosprávu. Realizuje sa v závislosti od potrieb detí s minimálnym trvaním 30 minút. Dieťa, ktoré nespí, takisto nesmie porušovať právo ostatných detí, ktoré spia, má v tichosti odpočívať /relaxovať napr. prezeraním obrázkovej knihy a pod / .

**Činnosti zabezpečujúce životosprávu** -desiata, obed , olovrant sa realizujú v pevne stanovenom čase. Čas podávania jedla sa stanovuje podľa podmienok a prevádzky MŠ. Stolovaniu úzko previazanému so stravovaním kladieme primeranú pozornosť. Dieťa predškolského veku si na celý život utvára návyky kultúrneho stolovania. Činnosti zabezpečujúce životosprávu –osobná hygiena. Deti prichádzajú do MŠ s rôznou úrovňou osobnej hygieny, najmä vo vzťahu k mladším deťom ako 3 roky alebo trojročným deťom zachovávame veľkú dávku trpezlivosti, pokoja a láskavosti a uplatňujeme individuálny prístup. Dôležité je, za každý, hoci aj drobný pokrok dieťa pochváliť a za prípadné nedodržanie hygieny / napr. pomočenie atď./ dieťa netrestať alebo nezvyšovať na neho hlas. Je potrebné vytvoriť návyk umývania rúk pred každým jedlom, po každom použití toalety, po každom znečistení rúk, napr. po výtvarnej alebo pracovnej činnosti a pod.

**Vzdelávacia aktivita** je organizačná forma riadeného učenia, ktorá sa uskutočňuje za aktívnej spoločnej účasti detí a učiteľa. Vzdelávacia aktivita ako prierezová organizačná forma predprimárneho vzdelávania je prítomná v každej forme dňa. Vzdelávacia aktivita sa realizuje v priebehu dňa.

- v skupine deti/ počet detí učiteľ vyberie podľa vlastného uváženia alebo podľa pravidiel plánovanej edukačnej hry a činnosti/

- frontálne, so všetkými prítomnými deťmi súčasne,

- individuálne.

Štátny vzdelávací program pre predprimárne vzdelávanie odporúča pružné usporiadanie činnosti v dennom poriadku tak, aby umožňoval reagovať na potreby, záujmy a možnosti detí. Je potrebné dbať na to, aby poskytoval priestor na pokojný, bezpečný a zmysluplným aktívny, tvorivý pobyt dieťaťa v MŠ. Všetky organizačné formy denného poriadku sú po pedagogickopsychologickej stránke rovnocenné.

**Denný poriadok**

|  |  |
| --- | --- |
| **ČAS** | **ČINNOSTI** |
| 6:30 - 7:15 | Schádzanie detí v 1.triede: hry a hrové činnosti |
| 7:15 - 8:20 | Privítanie a hrové činnosti, zdravotné cvičenia a relaxačné cvičenia |
| 8:20 - 8:30 | Činnosti zabezpečujúce správnu životosprávu – osobná hygiena |
| 8:30 - 8:50 | Desiata |
| 8:50 - 8:55 | Činnosti zabezpečujúce správnu životosprávu |
| 9:00 - 9:40 | Riadené vzdelávacie aktivity: Podľa plánu triednej učiteľky |
| 9:40 – 9:50 | Činnosti zabezpečujúce správnu životosprávu – osobná hygiena |
| 10:00 – 11:30 | Pobyt vonku |
| 11:30 - 11:40 | Činnosti zabezpečujúce správnu životosprávu - osobná hygiena |
| 11:40 - 12:25 | Obed |
| 12:25 - 12:30 | Činnosti zabezpečujúce správnu životosprávu - osobná hygiena |
| 12:35 – 13:50 | Odpočinok |
| 13:50 – 14:00 | POHYBOVÉ A RELAXAČNÉ CVIČENIE – osobná hygiena |
| 14:10– 14:30 | Olovrant – osobná hygiena |
| 14:30 – 16:30 | Hry a činnosti podľa výberu detí. V letných mesiacoch druhý pobyt vonku. |